‘เอเชีย’แห่ลงทุนจีนดันเอฟดีไอมังกรพุ่ง
ต่างชาติแห่ลงทุนตรงในจีน เอเชียมาแรงเป็นผู้ลงทุนส่วนใหญ่ ส่วนเอกชนสหรัฐยุโรป ลงทุนน้อยลง
20 ส.ค. 2554

ต่างชาติแห่ลงทุนตรงในจีน เอเชียมาแรงเป็นผู้ลงทุนส่วนใหญ่ ส่วนเอกชนสหรัฐยุโรป ลงทุนน้อยลง
การลงทุนทางตรงจากต่างประเทศ (เอฟดีไอ) ของจีน ครึ่งปีแรกยังคงร้อนแรง เพิ่มขึ้น 18.4% เมื่อเทียบกับช่วงเดียวกันของปีก่อนหน้า เป็นดัชนีชี้ชัดว่า เศรษฐกิจจีนยังคงแข็งแกร่งแม้ว่ารัฐบาลได้ใช้มาตรการเพื่อควบคุมเศรษฐกิจไม่ให้ร้อนแรงเกินไป
เหยาเจี้ยน โฆษกกระทรวงพาณิชย์จีน ระบุว่า ในช่วงครึ่งปีแรกนั้น บริษัทต่างชาติได้ลงทุนในโรงงานจีนรวมแล้ว 6.089 หมื่นล้านเหรียญสหรัฐ สูงกว่าช่วงเดียวกันของปีที่แล้ว ซึ่งอยู่ที่ 5.14 หมื่นล้านเหรียญสหรัฐ เฉพาะเดือน มิ.ย.เพียงเดือนเดียว จีนระบุว่า เงินลงทุนตรงได้หลั่งไหลเข้าสู่จีนสูงถึง 1.286 หมื่นล้านเหรียญสหรัฐ เพิ่มขึ้น 2.83% จากปีที่แล้ว
ด้านนักวิเคราะห์มองว่า การเติบโตของเศรษฐกิจจีนที่ยังแข็งแกร่งประกอบกับความคาดหมายที่ว่าเงินหยวนจะแข็งแกร่งขึ้นนั้น ได้เป็นสิ่งดึงดูดเงินลงทุนเหล่านี้ท่ามกลางความหวังว่าผลตอบแทนจากการลงทุนในจีนจะสูง และคุ้มค่ากว่าการลงทุนในสหรัฐและยุโรป
“ในระยะกลางและระยะยาว จีนจะยังคงเป็นประเทศที่สำคัญที่สุดอยู่ สำหรับการลงทุนตรงจากต่างประเทศ” เหยา กล่าว
โฆษกกระทรวงพาณิชย์จีนกล่าวด้วยว่า เอเชียถือเป็นภูมิภาคที่สำคัญที่สุดในฐานะเป็นแหล่งที่มาของเงินลงทุนตรงเหล่านี้ โดยในช่วงครึ่งปีแรกของปีนี้ ครึ่งหนึ่งของเงินลงทุนตรงทั้งหมดในจีนมาจาก 10 ประเทศในเอเชีย ซึ่งรวมถึงฮ่องกงญี่ปุ่น มาเลเซีย และสิงคโปร์ ซึ่งเพิ่มขึ้นถึง 23.9% จากช่วงเดียวกันของปีที่แล้ว
ส่วนการลงทุนตรงจากสหรัฐนั้น ลดลง 22.3% และการลงทุนตรงจากยุโรปเพิ่มขึ้นเพียง 1.2% ซึ่งถือว่าเป็นเรื่องปกติ
“สภาพแวดล้อมของการลงทุนจากต่างประเทศของจีนไม่ได้เปลี่ยนแปลงมากนั้น เรายังคงมั่นใจว่าจีนยังคงดึงดูดการลงทุนตรงจากต่างประเทศได้อยู่” เหยา กล่าว